কম্পিউটার বিজ্ঞান শিক্ষা সপ্তাহ ২০১৫ উপলক্ষে শনিবার ঢাকার ড্যাফোডিল আন্তর্জাতিক বিশ্ববিদ্যালয়ে (ডিআইইউ) ‘ন্যাশনাল গার্লস প্রোগ্রামিং কনটেস্ট (এনজিপিসি)’ নামের একটি প্রতিযোগিতা অনুষ্ঠিত হয়েছে। মেয়েদের নিয়ে জাতীয় পর্যায়ের প্রথম এই কম্পিউটার প্রতিযোগিতায় চ্যাম্পিয়ন হয়েছে সিলেটের শাহজালাল বিজ্ঞান ও প্রযুক্তি বিশ্ববিদ্যালয়ের (শাবিপ্রবি) ‘সাস্ট টুইঙ্কেল’ দল। এ দলে আছেন সাদিয়া তাসনিম, নিশাত তাসনিম আহমেদ ও নাফিসা নওশিন। শীর্ষস্থান অর্জন করার পর সাদিয়া তাসনিম বললেন, ‘জাতীয় পর্যায়ে এটিই আমাদের প্রথম সাফল্য। আমাদের স্বপ্ন দেশের সেরা প্রোগ্রামার হওয়া।’